**บทสรุปผู้บริหาร**

 การตรวจราชการกรณีปกติ รอบที่ 1 ประจำปีงบประมาณ พ.ศ. 2564 ของผู้ตรวจราชการกระทรวงศึกษาธิการ (นายพัฒนะ พัฒนทวีดล) และคณะจากสำนักงานศึกษาธิการภาค 8 มีหน่วยรับตรวจ ที่ได้รับการตรวจราชการในเขตตรวจราชการที่ 8 ประกอบด้วยสำนักงานศึกษาธิการจังหวัด (ศธจ.) จำนวน 1 แห่ง สำนักงานเขตพื้นที่การศึกษาประถมศึกษา (สพป.) จำนวน 2 แห่ง สำนักงานเขตพื้นที่การศึกษามัธยมศึกษาฉะเชิงเทรา (สพม.) จำนวน 1 แห่ง สำนักงานอาชีวศึกษาจังหวัด (อศจ.) จำนวน 1 แห่ง สำนักงานส่งเสริมการศึกษานอกระบบและการศึกษาตามอัธยาศัยจังหวัด (กศน.จังหวัด) จำนวน 1 แห่ง ศูนย์การศึกษาพิเศษประจำจังหวัด จำนวน 1 แห่ง และกระทรวงอุดมศึกษา วิทยาศาสตร์ วิจัยและนวัตกรรม (มหาวิทยาลัยราชภัฏราชนครินทร์) จำนวน 1 แห่ง และกองการศึกษาองค์การบริหารส่วนจังหวัดฉะเชิงเทรา 1 แห่ง โดยผู้ตรวจราชการกระทรวงศึกษาธิการพร้อมคณะได้ลงพื้นที่ตรวจราชการจังหวัดฉะเชิงเทรา วันที่ 18 มีนาคม 2564 โดยเน้นการตรวจติดตามงานตามประกาศกระทรวงศึกษาธิการ เรื่อง นโยบาย และจุดเน้นของกระทรวงศึกษาธิการ ปีงบประมาณ พ.ศ.2564 ลงวันที่ 27 ธันวาคม พ.ศ. 2562 และตามหนังสือสำนักงานปลัดกระทรวงศึกษาธิการที่ ศธ 20/2564 เรื่อง นโยบายการตรวจราชการ และติดตามประเมินผลการจัดการศึกษาของกระทรวงศึกษาธิการ ประจำปีงบประมาณ พ.ศ. 2564 ลงวันที่ 11 มกราคม 2564 โดยมี ผลการตรวจราชการที่หน่วยรับตรวจได้ดำเนินการ รายละเอียดดังนี้ รายงานผลการดำเนินงานตามนโยบายกระทรวงศึกษาธิการ รอบที่ 1 ประจำปีงบประมาณ พ.ศ. 2564 (นโยบายที่ 1- 5)

1. นโยบายด้านความมั่นคง

2. นโยบายด้านสร้างความสามารถในการแข่งขัน

3. นโยบายด้านการพัฒนาและการเสริมสร้างศักยภาพทรัพยากรมนุษย์

4. นโยบายด้านการสร้างโอกาสความเสมอภาคทางสังคม

5. นโยบายด้านการปรับสมดุลและพัฒนาระบบการบริหารจัดการภาครัฐ

**นโยบายที่ 1 นโยบายด้านความมั่นคง**

1. สำนักงานศึกษาธิการจังหวัดและหน่วยงานทางการศึกษาทุกสังกัดมีการดำเนินการในการขับเคลื่อนด้านการส่งเสริมให้ผู้เรียนมีทัศนคติที่ถูกต้องต่อบ้านเมืองมีพื้นฐานชีวิตที่มั่นคงและมีคุณธรรม ความเป็นพลเมือง ปลูกฝังความมีระเบียบวินัย โดยใช้กระบวนการ ลูกเสือและยุวกาชาด ได้อย่างหลากหลาย ทั้งในรูปของการจัดทำโครงการสร้างและส่งเสริมความเป็นพลเมืองดีตามรอยพระยุคลบาทด้านการศึกษาสู่การปฏิบัติ ประจำปี ๒๕๖๓ โดยกลุ่มเป้าหมายเป็นนักเรียนระดับชั้นมัธยมศึกษาตอนต้นทุกสังกัดในจังหวัดฉะเชิงเทรา ผู้เรียนได้ศึกษาเรียนรู้พระราชกรณียกิจของราชวงศ์จักรี มีเจตคติที่ดีต่อบ้านเมือง มีโอกาสทำหน้าที่เป็นพลเมืองดี มีพื้นฐานชีวิตที่มั่นคง มีคุณธรรม ได้เรียนรู้ถึงนวัตวิถีของท้องถิ่นและชุมชน มีจิตสำนึกรักและภูมิใจในท้องถิ่นและชุมชนของตน สถานศึกษาทุกแห่งมีการจัดกิจกรรมลูกเสือ ยุวกาชาด เพื่อส่งเสริม สนับสนุนให้ลูกเสือเนตรนารี เป็นผู้มีระเบียบวินัย เข้มแข็ง อดทน เสียสละสอดคล้องตามนโยบาย ของกระทรวงศึกษาธิการ ซึ่งสำนักงานศึกษาธิการจังหวัดฉะเชิงเทรา ได้ดำเนินการจัดกิจกรรมโครงการประกวดระเบียบแถวลูกเสือ เนตรนารี ประจำปี 2563 ระดับจังหวัด เพื่อคัดเลือกตัวแทนที่ชนะเลิศ ในแต่ละกลุ่มประเภท เข้าร่วมประกวดระดับประเทศ พร้อมทั้งจัดกิจกรรมโครงการ ศธ.จิตอาสาบำเพ็ญประโยชน์ เพื่อน้อมรำลึกในพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และเพื่อให้ลูกเสือ เนตรนารี ยุวกาชาด ผู้บำเพ็ญประโยชน์ นักศึกษาวิชาทหาร และบุคลากรทางการศึกษา ได้สร้างความสัมพันธ์ด้านสังคม ด้านจิตใจ รู้คุณค่าของการแบ่งปัน การช่วยเหลือผู้อื่น มีจิตสาธารณะ และใช้เวลาว่างให้เป็นประโยชน์ โดยมีกิจกรรมปลูกต้นไม้ ดูแลต้นไม้ รดน้ำ พรวนดิน และทำความสะอาดรอบบริเวณที่จัดกิจกรรม ส่งเสริมให้ผู้เรียนมีทัศนคติที่ถูกต้องต่อบ้านเมือง และมีการขับเคลื่อนผ่านโครงการโรงเรียนคุณธรรม สำนักงานคณะกรรมการการศึกษาขั้นพื้นฐาน ในการปฏิบัติตน บนพื้นฐานคุณธรรม จริยธรรมที่ดีงามตามคุณธรรมอัตลักษณ์ของโรงเรียน โดยผ่านกิจกรรมต่าง ๆ เพื่อให้มีทัศนคติที่ดีต่อบ้านเมือง มีพื้นฐานชีวิตที่มั่นคง และมีคุณธรรม ความเป็นพลเมืองดี

 **ปัญหาที่พบ**  ขาดแคลนบุคลากรทางการลูกเสือ และเนื่องจากสถานการณ์การแพร่ระบาดของเชื้อไวรัสโคโรนา 2019 (COVID-19) แพร่ระบาดในวงกว้าง จึงต้องทำการปิดสถานศึกษา ส่งผลให้การจัดกิจกรรมไม่สมบูรณ์ และลดน้อยลงไป เพราะต้องคำนึงถึงความปลอดภัย ของลูกเสือ - เนตรนารี เป็นสำคัญ

 **ข้อเสนอแนะ**  ควรมีการจัดตั้งสโมสรลูกเสือในจังหวัดฉะเชิงเทรา เพื่อดำเนินงานด้านลูกเสือให้มีประสิทธิภาพ

**นโยบายที่ 2 ด้านการสร้างความสามารถในการแข่งขัน**

 1. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการในการขับเคลื่อนด้านการพัฒนาทรัพยากรมนุษย์ทุกช่วงวัยโดยการเพิ่มพูนทักษะ(Re-skill) พัฒนาทักษะ (Up skill) และการเรียนรู้ทักษะใหม่ (New skills) เพื่อเพิ่มศักยภาพในการแข่งขัน โดยดำเนินการส่งเสริม สนับสนุนให้มีการพัฒนากรอบหลักสูตรท้องถิ่นมุ่งพัฒนาผู้เรียนทุกคน ให้มีคุณลักษณะและทักษะ การเรียนรู้ในศตวรรษที่ 21 (3Rs8Cs) เน้นการนำมาผสานกันเป็นกรอบหลักสูตรท้องถิ่น คือ อ่านออก (Reading)เขียนได้ (Writing) และคิดเลขเป็น (Arithmetic) การคิดอย่างมีวิจารณญาณและแก้ปัญหาได้ ผู้เรียนมีคุณธรรม และอยู่อย่างพอเพียง ก้าวทันเทคโนโลยี รักษ์สิ่งแวดล้อมในท้องถิ่นและมีทักษะอาชีพ ตามวิถี EEC ส่งเสริมให้โรงเรียนในสังกัดทุกโรงเรียน โดยมุ่งเน้นไปที่โรงเรียนขยายโอกาสทางการศึกษา ในการจัดทำหลักสูตรที่เน้นทักษะอาชีพเป็นรายวิชาเพิ่มเติมเพื่อรองรับเขตพัฒนาเศรษฐกิจภาคตะวันออก (EEC) ดำเนินการจัดกิจกรรมการประชุมปฏิบัติการ อบรมการจัดการเรียนรู้วิทยาการคำนวณสำหรับครูผู้สอนสาระเทคโนโลยีระดับมัธยมศึกษา เพื่อให้ครูผู้สอนมีความรู้ ความเข้าใจ และสามารถจัดกิจกรรม การเรียนรู้ให้สอดคล้องกับมาตรฐานหลักสูตรการเรียนรู้ในกลุ่มสาระการเรียนรู้ วิทยาศาสตร์ และเทคโนโลยี มีการจัดอบรมเพื่อพัฒนาทักษะ(Up skill) ให้นักศึกษาในหลักสูตร การเขียนโปรแกรม PLC ควบคุมหลักสูตร แจ้งเตือนอัคคีภัยบ้านผู้สูงวัยผ่าน Line Notify ด้วยคอมพิวเตอร์ หลักสูตรงานเขียนโปรแกรมควบคุมหุ่นยนต์ หลักสูตรช่างบริการจักรยานยนต์ขนาดใหญ่ Big Bike และอบรมทักษะด้านวิชาชีพงานแมคคาทรอนิกส์ เมื่อฝึกอบรมเสร็จแล้วนักศึกษาจะมีทักษะเพิ่มขึ้นจากเดิม แตกต่างจากนักศึกษาที่ไม่ได้เข้ารับการฝึกอบรมสามารถนำความรู้ที่ได้จากการอบรมไปพัฒนาในการทำงานต่อไปได้ สถานศึกษาได้จัดอบรมหลักสูตรระยะสั้น อบรมความรู้ทางภาษาอังกฤษ ภาษาจีนเพื่อเป็นการเพิ่มพูนทักษะทั้งทาง (Re-skill) ทักษะ (Up skill) และการเรียนรู้ทักษะใหม่ (New-skill) ส่งเสริมให้สถานศึกษาในสังกัดจัดการศึกษาที่มีรูปแบบหลากหลาย ทั้งการศึกษาขั้นพื้นฐาน การศึกษาต่อเนื่อง การศึกษาตามอัธยาศัย และการฝึกอาชีพ ในรูปแบบ Re-Skill & Up Skill และ New-Skill เพื่อเพิ่มศักยภาพในการแข่งขัน

 **ปัญหาที่พบ** การจัดทำหลักสูตรรายวิชาเพิ่มเติม ที่เน้นทักษะอาชีพ เพื่อรองรับเขตพัฒนาเศรษฐกิจภาคตะวันออก (EEC) ของโรงเรียนในสังกัด เพื่อรองรับเขตพัฒนาเศรษฐกิจภาคตะวันออก (EEC) ยังไม่ครอบคลุมทักษะอาชีพตามวิถี EEC ทั้ง 10 อาชีพ และครูผู้สอนขาดทักษะการจัดกิจกรรมการเรียนรู้ โดยการพัฒนาครูผู้สอนให้มีทักษะในการจัดการเรียนการสอนทักษะอาชีพ

 **ข้อเสนอแนะ** การจัดสรรงบประมาณในการดำเนินงานควรจะจัดสรรให้ตรงตามช่วงเวลา เช่น การฝึกอบรมนักศึกษา ถ้าจะให้ได้ผลดีควรจะฝึกอบรมก่อนที่นักศึกษาจะจบการศึกษา หรือก่อนที่จะออกฝึกงาน ทำให้จัดอบรมได้ไม่ตรงกับกลุ่มเป้าหมายจริงๆที่ต้องการ

 2. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการในการขับเคลื่อนด้านการจัดการศึกษาแบบทวิศึกษา และห้องเรียนอาชีพสู่การสร้างอนาคต ให้ผู้เรียนมีอาชีพและมีงานทำ โดยมีการส่งเสริมให้นักเรียนมีทักษะการเรียนรู้ที่เชื่อมโยงสู่อาชีพ และการมีงานทำ ดำเนินการตามนโยบายโครงการเพิ่มทักษะด้านอาชีพแก่นักเรียนครอบครัวยากจนที่ไม่ได้เรียนต่อหลังจบการศึกษาภาคบังคับทำให้นักเรียนมีแนวทางในการศึกษาต่อด้านอาชีพมากขึ้น ส่งเสริมสนับสนุนให้สถานศึกษาในสังกัดมีการพัฒนาหลักสูตรทักษะอาชีพ เพื่อสร้างอาชีพให้กับนักเรียนที่สนใจได้นำความรู้ที่ได้ประกอบอาชีพหลักหรือทำเป็นเป็นอาชีพเสริมนำไปสู่อาชีพที่มั่นคงในอนาคต มีการจัดการศึกษาแบบทวิศึกษา โดยความร่วมมือระหว่าง สำนักงานเขตพื้นที่การศึกษามัธยมศึกษาฉะเชิงเทราและวิทยาลัยอาชีวศึกษาในจังหวัดฉะเชิงเทราและจังหวัดนครนายก จากการขับเคลื่อนนโยบายการจัดการศึกษาแบบทวิศึกษา และห้องเรียนอาชีพสู่การสร้างอนาคตให้ผู้เรียนมีอาชีพ และมีงานทำ ทำให้ผู้เรียนมีทักษะการประกอบการที่มีความเชี่ยวชาญ และได้เรียนรู้จากการฝึกปฏิบัติจริง ได้รับประสบการณ์ตรงจากการฝึกงาน ทำให้ผู้เรียนสามารถนำความรู้ไปประยุกต์ใช้ในการศึกษาต่อสายอาชีพ ที่สูงขึ้น หรือไปประกอบอาชีพได้อย่างมืออาชีพ นอกจากนี้ สถานศึกษายังมีเครือข่ายร่วมพัฒนาการศึกษา ที่หลากหลาย และร่วมผลิตผู้เรียน สู่ตลาดแรงงานได้อย่างมีประสิทธิภาพ บุคลากรมีความพร้อมในการจัดการศึกษา เป็นนโยบายที่มีการขับเคลื่อนที่ประสบผลสำเร็จเป็นอย่างดี นักเรียนมีโอกาสได้เรียนทั้งสายสามัญและสายอาชีพที่ใกล้บ้านประหยัดค่าใช้จ่ายผู้ปกครอง เพิ่มโอกาสทางการศึกษาให้กับนักเรียนในระดับมัธยมศึกษาตอนปลาย (ม.6) ในการศึกษาทางด้านวิชาชีพ มีทางเลือกในการศึกษาต่อที่หลากหลายและตอบสนองกลุ่มนักเรียน ที่มีความประสงค์ที่จะเรียนควบคู่ไปกับหลักสูตรประกาศนียบัตรวิชาชีพตอบสนองความต้องการของผู้ปกครอง ที่มีฐานะปานกลาง - ถึงยากจน ที่มีความต้องการให้บุตรหลาน เรียนต่อสายอาชีพ เนื่องจากการเรียนแบบทวิศึกษาสามารถลดภาระค่าใช้จ่ายของผู้ปกครองได้ และลดปัญหานักเรียนออกกลางคัน การจัดการทวิศึกษา โดยเฉพาะจังหวัดฉะเชิงเทราเป็นการสนองนโยบาย ตามโครงการ EEC และช่วยเหลือนักเรียนที่ขาดโอกาสเพื่อเพิ่มจำนวนนักเรียนสายอาชีพได้อีกทางหนึ่ง

 **ปัญหาที่พบ** โรงเรียนขนาดกลางและขนาดเล็กที่ไม่พร้อม ขาดแคลนด้านบุคลากร วิทยากร งบประมาณ ความรู้ ประสบการณ์ วัสดุอุปกรณ์ และสถานที่ในการจัดกิจกรรม ผู้เรียนต้องเดินทางไปศึกษายังสถาบันการศึกษาที่จัดการศึกษาแบบทวิศึกษา ซึ่งต้องใช้เวลาในการเดินทาง และมีค่าใช้จ่ายในการเดินทางที่มากพอสมควร ทำให้เกิดภาระค่าใช้จ่ายของผู้ปกครองเพิ่มขึ้น ไม่สามารถดำเนินการจัดหลักสูตรทวิศึกษาต่อได้ ในปีการศึกษา 2564 เนื่องจาก นโยบายทาง สอศ. ยกเลิกการจัดหลักสูตรทวิศึกษา

 **ข้อเสนอแนะ** ดำเนินการในรูปแบบห้องเรียนอาชีพแทน

 3. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการในการขับเคลื่อนด้านการจัดการศึกษาแบบทวิภาคี โดยดำเนินงานภายใต้ “โครงการขยาย และยกระดับอาชีวศึกษาทวิภาคีสู่คุณภาพมาตรฐาน” มีการจัดทำแผนและปฏิทินการนิเทศติดตามผลการจัดการเรียนการสอน : ดำเนินการโดยจัดกิจกรรมเป็น 2 กิจกรรม ได้แก่ กิจกรรมนิเทศการจัดการเรียนการสอนร่วมกับสถานประกอบการตามแผนการจัดการเรียนการสอน โดยจัดกระบวนการนิเทศอย่างน้อย 3 ครั้ง ต่อภาคเรียน และประเมินผลการนิเทศทุกครั้ง มีการจัดเก็บข้อมูลความพึงพอใจของสถานประกอบการ ต่อคุณภาพของนักเรียน นักศึกษาที่ฝึกอาชีพในสถานประกอบการ รวมถึงนักเรียน นักศึกษาที่จบการศึกษาแล้วเข้าทำงานในสถานประกอบการด้วย กิจกรรมติดตามการจัดการเรียนการสอน โดยจัดกิจกรรมอย่างน้อย 3 ครั้ง ต่อภาคเรียน โดยให้ผู้เรียนนำผลการปฏิบัติงานในสถานประกอบการนำเสนอ และสอนเสริมเพิ่มความรู้ ในส่วนทฤษฎี การเพิ่มปริมาณผู้เรียนและสถานประกอบการที่ร่วมจัดการอาชีวศึกษาระบบทวิภาคี : ดำเนินการโดยแนะแนวการศึกษาให้แก่นักเรียนที่เข้ามาสมัครเรียนซึ่งแบ่งการดำเนินงานเป็น 2 ส่วน

การแนะแนวการศึกษาของงานแนะแนวอาชีพและจัดหางาน ซึ่งจะเดินทางไปประชาสัมพันธ์ให้กับนักเรียน ในระดับมัธยมศึกษาชั้นปีที่ 3 และ 6 ที่กำลังจะจบการศึกษา ได้เข้าใจถึงการจัดการเรียนการสอนในระบบ ทวิภาคี การรายงานฐานข้อมูลการจัดการอาชีวศึกษาระบบทวิภาคีเพื่อเชื่อมโยงด้าน Demand และ Supply : ดำเนินงานภายใต้การจัดเก็บข้อมูลงานอาชีวศึกษาระบบทวิภาคี ของสำนักงานคณะกรรมการการอาชีวศึกษา (สอศ.) โดยเริ่มจัดเก็บข้อมูลตั้งแต่นักเรียน นักศึกษายื่นคำร้องขอฝึกอาชีพ โดยมีข้อมูลหลักของนักเรียน นักศึกษา และสถานประกอบการที่รับนักศึกษาฝึกอาชีพ

  **ปัญหาที่พบ** นักเรียน นักศึกษาแรกเข้ามีความเข้าใจเกี่ยวกับการจัดการเรียนการสอนระบบทวิภาคีน้อย ทำให้การจัดการฝึกอาชีพมีประสิทธิภาพไม่เป็นไปตามนโยบายที่วางไว้ การให้ข้อมูลของสถานประกอบการ เช่น ข้อมูลการดำเนินการ ข้อมูลส่วนบุคคลของบุคลากรในสถานประกอบ เป็นต้น ในส่วนนี้สถานประกอบการให้ข้อมูลไม่ครบถ้วนเพราะกังวลในเรื่องการจัดทำฐานของมูล

 **ข้อเสนอแนะ** ให้ความรู้ความเข้าใจพื้นฐานก่อนการเรียนระบบทวิภาคี และชี้แจงให้ข้อมูลเรื่องการรายงานฐานข้อมูลการจัดการจัดอาชีวศึกษาระบบทวิภาคี ในส่วนที่เกี่ยวข้องกับสถานประกอบการ

**นโยบายที่ 3 นโยบายด้านการพัฒนาและการเสริมสร้างศักยภาพทรัพยากรมนุษย์**

 1. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการในการขับเคลื่อนด้านการส่งเสริมสนับสนุนให้สถานศึกษาจัดการเรียนการสอนเพื่อพัฒนาผู้เรียน ให้มีทักษะในศตวรรษที่ 21 โดยการดำเนินการส่งเสริม สนับสนุนให้สถานศึกษาพัฒนาผู้บริหารสถานศึกษา บุคลากรทางการศึกษา และผู้เรียน ด้วยการส่งเสริม สนับสนุนผู้เรียนให้มีทักษะการอ่าน คิดวิเคราะห์ และเขียน โดยความร่วมมือกับมหาวิทยาลัยราชภัฏราชนครินทร์ ในการจัดการอบรมพัฒนาโครงการ “ยกระดับการเรียนรู้ด้านการอ่านการเขียน และการคิดวิเคราะห์ของนักเรียนในโรงเรียนสังกัดสำนักงานคณะกรรมการการศึกษาขั้นพื้นฐาน” การจัดการอบรมเชิงปฏิบัติการจัดทำสื่อการสอนภาษาไทย เพื่อพัฒนาการอ่าน การเขียนของนักเรียน ชั้นประถมศึกษาปีที่ 1 โดยใช้สื่อ “มานะโมเดล” โดยครูมานะ มานะประดิษฐ์ ครูโรงเรียนวัดราษฎร์ศรัทธาธรรม การจัดการอบรมเชิงปฏิบัติการ “จิตศึกษา พัฒนาปัญญาภายในสำหรับเด็กปฐมวัย” มีการส่งเสริมสนับสนุนให้ ทุกโรงเรียนในสังกัดดำเนินการพัฒนาศักยภาพของผู้เรียน เพื่อให้มีทักษะต่าง ๆ โดยใช้กระบวนการทักษะ 3R8C ดังนี้3R คือ Reading (W)Riting ,(A)Rithmatic 8C คือ – Critical Thinking and Problem Solving – CreativityandInnovation –CollaborationTeamworkand Leadership  - Communication Information and Media Literacy - Cross-cultural Understanding- Computing and ICT Literacy  - Career and Learning Skills  - Compassion  ส่งเสริม สนับสนุนในการพัฒนาผู้เรียนให้มีสมรรถนะสำคัญตามหลักสูตร ทั้ง 5 ด้าน เพื่อการพัฒนาตนเอง และสังคมในด้านการเรียนรู้ การสื่อสาร การทำงาน และการแก้ปัญหาอย่างสร้างสรรค์ ถูกต้องและเหมาะสม การส่งเสริม สนับสนุนในการพัฒนาผู้เรียนให้มีทักษะการเรียนรู้ในศตวรรษที่ 21 โดยปรับการเรียนเปลี่ยนการสอน มุ่งสู่การยกระดับผลสัมฤทธิ์ทางการเรียนของนักเรียน

 **ปัญหาที่พบ** การจัดการอบรมมีกลุ่มเป้าหมายที่กำหนด และงบประมาณที่จำกัด ทำให้ครูที่สนใจเข้ารับการอบรมได้ไม่ครบทุกคน

 **ข้อเสนอแนะ** ควรเพิ่มจำนวนกลุ่มเป้าหมาย ระยะเวลาในการดำเนินงาน และจัดกิจกรรมวิชาการให้ครบคลุมทั้งเขตพื้นที่การศึกษา

 2. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการในการขับเคลื่อนด้านการพัฒนาครูให้มีทักษะความรู้และความชำนาญการใช้เทคโนโลยีดิจิทัล และภาษาอังกฤษ

รวมทั้งการจัดการเรียนการสอน (Human Capital Excellence Center : HCEC) โดยดำเนินการ เป็นผู้ประสานงานกับหน่วยงานของศูนย์ HCEC และโรงเรียนในการส่งข้าราชการครูและบุคลากรทางการศึกษา เข้ารับการทดสอบภาษาอังกฤษ ตามกรอบมาตรฐานทางภาษา CEFR ตามรายชื่อบุคคลเป้าหมายของ สพฐ. ครบถ้วนตามเป้าหมายในปี 2563 จัดทำโครงการส่งเสริมมาตรฐานสู่ความเป็นเลิศสถานศึกษาเพื่อส่งเสริมความเป็นเลิศ สู่มาตรฐานสากล เสริมสร้างความเข้มแข็งศูนย์ PEER Center พัฒนาโรงเรียนขนาดเล็ก ด้วยการจัดซื้อหนังสือแบบฝึกอ่านภาษาอังกฤษ ให้ครูผู้สอนภาษาอังกฤษ ดำเนินการผ่านโครงการสริมสร้างทักษะภาษาอังกฤษ ตามกรอบ CEFR เพื่อยกระดับการจัดการเรียนการสอนและพัฒนาทักษะด้านภาษาอังกฤษ โดยดำเนินการผ่านศูนย์ HCEC ของจังหวัดฉะเชิงเทรา คือ ศูนย์ HCEC โรงเรียนดัดดรุณี มีหน้าที่ในการดำเนินการจัดสอบวัดทักษะภาษาอังกฤษของครูและบุคลากรทางการศึกษา สำนักงานคณะกรรมการการอาชีวศึกษา(สอศ.) กระทรวงศึกษาธิการ ร่วมมือกับ บริษัท ICDL Thailand company Limited (ICDL Thailand) ในการร่วมพัฒนา และยกระดับ ด้านทักษะดิจิทัลพื้นฐานที่จำเป็นและเทคโนโลยีดิจิทัลชั้นสูงให้ผู้เรียน ครู และบุคลากรสำนักงานของ สอศ.

**ดำเนินโครงการอบรมให้ความรู้แก่ครู และบุคลากร ในการนำเทคโนโลยีดิจิทัลมาใช้ในการจัดกระบวนการเรียนรู้การจัดศึกษานอกระบบและการศึกษาตามอัธยาศัย และ**มีการส่งเสริม สนับสนุนให้ครูเข้ารับการอบรม และพัฒนาทักษะด้านภาษาตามความต้องการ การจัดอบรมทักษะด้านการใช้ภาษาอังกฤษจากวิทยากรที่มีความรู้ความสามารถ มีการนำเทคนิคต่าง ๆ ที่ได้รับจากการฝึกอบรมมาใช้ในการเรียนการสอนมากขึ้น

 **ปัญหาที่พบ** ระบบอินเทอร์เน็ตของศูนย์ HCEC มี Speed ที่ต่ำ ความล่าช้าในการดำเนินการจัดสรรงบประมาณ ในการอบรมและพัฒนาศูนย์ให้ทันสมัย ปัญหาเรื่องการอบรมพัฒนา บุคลากรประจำศูนย์ฯ และคณะกรรมการระดับศูนย์ขาดความเชี่ยวชาญในการอบรมและพัฒนา

 **ข้อเสนอแนะ** ควรได้รับการสนับสนุนงบประมาณที่เพียงพอ มีการติดต่อกับบริษัทที่ให้บริการ เรื่องความเร็วในการให้บริการอินเทอร์เน็ตให้มีความเร็วสูงขึ้น มีการอบรมและพัฒนาประสิทธิภาพของบุคลากร ประจำศูนย์ฯ ให้มีความชำนาญงาน ในการอบรมและคำแนะนำในการพัฒนาคุณภาพการเรียนภาษาอังกฤษของครู และนักเรียนให้มีผลสอบ CEFR ในระดับมาตรฐานที่สูงขึ้น

**นโยบายที่ 4 นโยบายด้านการสร้างโอกาสความเสมอภาคทางสังคม**

1. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ ในการขับเคลื่อนด้านการใช้แพลตฟอร์มดิจิทัลเพื่อการเรียนรู้ และใช้ดิจิทัลเป็นเครื่องมือการเรียนรู้ เพื่อพัฒนาด้านการศึกษาเพื่อความเป็นเลิศ (Digital Education Excellence Platform : DEEP) โดย

ส่งเสริม สนับสนุนให้มีการใช้แพลตฟอร์มดิจิทัลเพื่อการเรียนรู้ และใช้ดิจิทัลเป็นเครื่องมือการเรียนรู้เพื่อพัฒนาด้านการศึกษาเพื่อความเป็นเลิศ (Digital Education Excellence Platform : DEEP) โดยให้ครูโรงเรียนขยายโอกาส ที่จัดทำการสอนในระดับมัธยมศึกษา ได้สมัครเป็นสมาชิกในการใช้งานระบบ DEEP และให้นักเรียนมัธยมในโรงเรียนขยายโอกาสทุกคนได้สมัครเข้าสู่ระบบ DEEP เพื่อเข้าใช้งานในระบบเป็นผลให้นักเรียนในโรงเรียนขยายโอกาส มีบัญชีใช้งานแพลตฟอร์มดิจิทัลเพื่อการเรียนรู้ และใช้ดิจิทัล เป็นเครื่องมือการเรียนรู้เพื่อพัฒนาด้านการศึกษา เพื่อความเป็นเลิศ (Digital Education Excellence Platform:DEEP) นักเรียนใช้แพลตฟอร์มเพื่อการเรียนรู้ได้ อย่างต่อเนื่อง ทั้งที่บ้าน และที่โรงเรียน ครูสามารถตรวจสอบข้อมูลการเรียนของนักเรียนได้จากแพลตฟอร์ม ทำให้สามารถวัดผลการเรียนรู้จากแพลตฟอร์มของนักเรียนได้อย่างต่อเนื่อง **ดำเนินการจัดกระบวนการเรียนรู้ในรูปแบบที่หลากหลาย โดยเฉพาะการใช้เทคโนโลยีดิจิทัลมาใช้ในการจัดการเรียนการสอนการศึกษาขั้นพื้นฐานและการจัดการศึกษาต่อเนื่องให้แก่นักศึกษาและประชาชน โดยการดำเนินโครงการอบรมให้ความรู้แก่ครู บุคลากร และนักศึกษา เพื่อเป็นการเพิ่มทักษะการใช้เทคโนโลยีเพื่อเป็นเครื่องมือในการเรียนรู้ ได้แก่** โครงการพัฒนาผู้เรียนด้านการใช้เทคโนโลยี เพื่อการเรียนรู้ออนไลน์

 **ปัญหาที่พบ** แพลตฟอร์มดิจิทัลเพื่อการเรียนรู้ และใช้ดิจิทัลเป็นเครื่องมือการเรียนรู้เพื่อพัฒนา

ด้านการศึกษาเพื่อความเป็นเลิศ (Digital Education Excellence Platform : DEEP) เป็นแพลตฟอร์มที่เป็นประโยชน์ในการเรียนออนไลน์อย่างมากซึ่งเหมาะสมกับการเรียนการสอนในสถานการณ์การแพร่ระบาดของโรค ติดเชื้อไวรัสโคโรนา 2019 (COVID- 19) แต่ปัญหาคือเครื่องคอมพิวเตอร์ของโรงเรียนขยายโอกาสในบางโรงเรียนขนาดความพร้อมใช้งานเนื่องจากอุปกรณ์ไม่มีความพร้อมในการใช้งาน มีปัญหาการใช้งานระบบเครือข่าย จึงทำให้ไม่สามารถใช้งานได้อย่างต่อเนื่อง นักเรียนไม่มีเครื่องคอมพิวเตอร์และอินเตอร์เน็ตสำหรับการใช้ในการเรียนที่บ้านที่

 **ข้อเสนอแนะ** กรณีที่นักเรียนและครูผู้สอนไม่สามารถลงทะเบียนในระบบ DEEP ได้นั้น เนื่องจาก

การดำเนินการลงทะเบียนโดยใช้เลขบัตรประชาชนเป็นชื่อผู้ใช้งาน และใช้วันวันเดือน ปีเกิด เป็นรหัสผ่าน โดยระบบได้ดึงข้อมูลมาจากระบบ DMC อาจจะมีการคลาดเคลื่อนของข้อมูล แนวทางการแก้ปัญหาสามารถทำได้โดยผู้ดูแลระบบระดับโรงเรียนและระดับสำนักงานเขตพื้นที่ทำการเพิ่มข้อมูลผู้ใช้งานในทุกระดับ

 2. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ

ในการขับเคลื่อนด้านการจัดการศึกษาเด็กปฐมวัย โดยจัดทำโครงการศึกษาและจัดเก็บรวบรวมข้อมูลด้านเด็กปฐมวัยในระดับจังหวัด เพื่อจัดเก็บรวบรวมข้อมูล สถิติด้านเด็กปฐมวัยในระดับจังหวัดตามประเด็นที่กำหนดและเพื่อบูรณาการเชื่อมโยงข้อมูลเด็กปฐมวัยในของแต่ละหน่วยงานที่เกี่ยวข้องทุกสังกัดในระดับจังหวัดให้มีการใช้ข้อมูลร่วมกัน เพื่อประโยชน์ในการวางแผนหรือตัดสินใจเชิงนโยบาย โดยจัดกิจกรรม ประชุม เชิงปฏิบัติการจัดทำข้อมูลเด็กปฐมวัยและสารสนเทศด้านการศึกษาของจังหวัดฉะเชิงเทรา และจัดทำโครงการขับเคลื่อนการพัฒนาการจัดการศึกษาปฐมวัยในระดับพื้นที่สำนักงานศึกษาธิการจังหวัดได้ดำเนินงาน 4 เรื่อง ได้แก่ สร้างการรับรู้ความเข้าใจผู้บริหาร ครู ผู้ดูแลเด็ก และผู้เกี่ยวข้องทั้งภาครัฐและเอกชน จัดทำระบบข้อมูลสารสนเทศเด็กปฐมวัย จัดทำแผนพัฒนาการศึกษาปฐมวัยเชิงบูรณาการระดับจังหวัด และคัดเลือก รวบรวม ผลงานวิจัย นวัตกรรมแนวปฏิบัติที่ดีของการจัดการศึกษาปฐมวัย รวมทั้งมีการนิเทศ กำกับ ติดตามความคืบหน้าของการดำเนินงานของหน่วยงาน และสถานศึกษาในพื้นที่เป็นระยะอย่างต่อเนื่อง สถานศึกษา ใช้ 6 กิจกรรมหลัก ได้แก่ กิจกรรมเคลื่อนไหวและจังหวะกิจกรรมเสริมประสบการณ์ กิจกรรมสร้างสรรค์ กิจกรรมเสรี กิจกรรมกลางแจ้ง และกิจกรรมเกมการศึกษา ในการจัดประสบการณ์เพื่อพัฒนาเด็กระดับปฐมวัย ให้มีพัฒนาการ ทั้ง 4 ด้าน สอดคล้องตามหลักสูตรการศึกษาปฐมวัย 2560

 **ปัญหาที่พบ** การขับเคลื่อนการพัฒนาการจัดการศึกษาปฐมวัยในระดับพื้นที่ไม่เป็นไปตามแผนงานที่วางไว้ ด้วยระยะเวลาในการเก็บข้อมูลมีจำกัด พร้อมทั้งหน่วยงานแต่ละหน่วยงานมีภาระงานมาก

 **ข้อเสนอแนะ** ควรมีการอบรมให้ความรู้เพิ่มเติมให้กับสถานศึกษา คุณครู เพื่อเป็นการ

ขับเคลื่อนสถานศึกษาให้มีคุณภาพเป็นไปตาม “มาตรฐานสถานพัฒนาเด็กปฐมวัยแห่งชาติ”

 3. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ

ในการขับเคลื่อนด้านการเข้าถึงทางการศึกษาสำหรับคนพิการและผู้ด้อยโอกาส โดยมีระบบการดูแลช่วยเหลือ และส่งเสริมเด็กด้อยโอกาสให้ได้รับการศึกษาเต็มตามศักยภาพ ด้วยกระบวนการดังนี้ แจ้งนโยบายแก่สถานศึกษา ให้มีการเยี่ยมบ้าน 100 % มีการจัดตั้งกองทุนเพื่อช่วยเหลือเด็กนักเรียนที่ประสบภัยและเสียชีวิตจัดตั้งศูนย์เฉพาะกิจและคุ้มครองช่วยเหลือเด็กนักเรียน โดยใช้กระบวนการมีส่วนร่วมของสถานศึกษา ประสานสำนักงานพัฒนาสังคมและความมั่นคงของมนุษย์จังหวัดฉะเชิงเทรา นักเรียนพิการในโรงเรียนทั่วไปจัดการเรียนรวม ที่ผ่านการคัดกรองจากผู้ผ่านการอบรมหลักสูตร “ผู้ดำเนินการคัดกรองคนพิการทางการศึกษา” และได้รับความยินยอมจากผู้ปกครอง และได้รับการยืนยันข้อมูลที่หน้าระบบโปรแกรมสารสนเทศ SET จำนวน 790 คน และมีการจัดทำแผนการศึกษาเฉพาะบุคคล (IEP online) ครบ 100% การจัดการศึกษาสำหรับกลุ่มเป้าหมายคนพิการ สำนักงาน กศน.จังหวัดฉะเชิงเทราได้ดำเนินการจัดการศึกษาขั้นพื้นฐานให้กับกลุ่มเป้าหมายคนพิการ ตั้งแต่ระดับประถมศึกษา มัธยมศึกษาตอนต้น ถึงระดับมัธยมศึกษาตอนปลาย พร้อมทั้งการจัดการศึกษาต่อเนื่องเพื่อพัฒนาทักษะชีวิต พัฒนาทักษะอาชีพ และการศึกษาตามอัธยาศัย โดยคำนึงถึงความสามารถ ความถนัด เพื่อพัฒนาทักษะในการดำรงชีวิตตลอดจนสามารถประกอบอาชีพพึ่งตนเองได้ มีการจัดการศึกษาแบบวิเคราะห์ผู้เรียนเป็นรายบุคคล เน้นผู้เรียนเป็นสำคัญ พัฒนาความสามารถผู้เรียน ตามศักยภาพ ซึ่งผลการขับเคลื่อนตามนโยบายนั้น ศูนย์การศึกษาพิเศษประจำจังหวัดฉะเชิงเทรา และโรงเรียนฉะเชิงเทราปัญญานุกูล ได้ดำเนินการตามนโยบาย ของต้นสังกัด สำนักบริหารงานการศึกษาพิเศษ สำนักงานคณะกรรมการการศึกษาขั้นพื้นฐาน เน้นการเรียนรู้ การฝึกทักษะ และการพัฒนาตนเองให้สามารถช่วยเหลือตนเองได้ตามศักยภาพ รวมทั้งมีการฝึกทักษะอาชีพให้แก่ผู้เรียนเพื่อเป็นพื้นฐานในการดำรงชีวิตในสังคมได้อย่างมีความสุข

 **ปัญหาที่พบ** เด็กด้อยโอกาสที่มีมากที่สุด ได้แก่ เด็กยากจน (มากเป็นพิเศษ) ซึ่งครอบครัวมีรายได้ ไม่เพียงพอต่อการเลี้ยงชีพ อยู่รวมกันหลายคน พ่อและแม่แยกทางกัน อาศัยอยู่กับ ปู่ ย่า ตา ยาย ขาดแคลนปัจจัยพื้นฐานและปัญหาอุปสรรคเป็นเรื่องของตั๋วคัดกรองของครู และการยอมรับของผู้ปกครองต่อสภาพ ความพิการของนักเรียน ตลอดจนกระบวนการบริหารจัดการของงบประมาณรายหัวที่มีความแตกต่างกัน ในการจัดสรรงบประมาณ การส่งเอกสารเพื่อขอรับการสนับสนุนงบประมาณด้านสิ่งอำนวยความสะดวก ที่ส่งล่าช้าทำให้ขาดการสนับสนุนงบประมาณที่ไม่เพียงพอ ส่วนปัญหาสำหรับการให้บริการการจัดการศึกษาให้กับนักเรียนที่มีความบกพร่องทางสติปัญญาในโรงเรียนฉะเชิงเทราปัญญานุกูลนั้น เป็นเรื่องของการจบหลักสูตรของนักเรียนในโรงเรียนและเข้าสู่การประกอบอาชีพ ซึ่งปัจจุบันสถานประกอบการยังมีข้อจำกัด ในการรับคนพิการเข้าทำงาน ส่งผลให้ผู้ที่จบหลักสูตรและไม่ได้ศึกษาต่อยังเป็นบุคคลว่างงานจำนวนมาก

**ข้อเสนอแนะ –**

**นโยบายที่ 5 นโยบายด้านการปรับสมดุลและพัฒนาระบบการบริหารจัดการภาครัฐ**

1. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ

ในการขับเคลื่อนด้านการขับเคลื่อนโรงเรียนคุณภาพของชุมชนโดยเมื่อกระทรวงศึกษาธิการมีนโยบายในการพัฒนาคุณภาพการศึกษา โดยพัฒนาคุณภาพ และเพิ่มศักยภาพของโรงเรียนในทุกด้านตามบริบทของพื้นที่ ในรูปแบบแนวทางการดำเนินงาน 3 แนวทาง คือ แนวทางที่ 1: โรงเรียนคุณภาพของชุมชน แนวทางที่ 2: เพิ่มศักยภาพโรงเรียนขนาดเล็กที่สามารถดำรงอยู่ได้อย่างมีคุณภาพ (Stand Alone) และแนวทางที่ 3: ยกระดับโรงเรียนมัธยมดีสี่มุมเมือง จากนโยบายดังกล่าวเพื่อรองรับการควบรวมโรงเรียนขนาดเล็กในพื้นที่ใกล้เคียงโดยมีหลักการทำโรงเรียนขนาดเล็กให้เป็นโรงเรียนขนาดใหญ่ และเพื่อลดความเหลื่อมล้ำ และเพิ่มโอกาสทางการศึกษาของนักเรียน เปิดโอกาสให้มีการบริหารจัดการในระดับมัธยมศึกษา เพื่อเพิ่มโอกาสให้นักเรียนมีทางเลือกโรงเรียนคุณภาพในลักษณะ “โรงเรียนดีสี่มุมเมือง” เป็นการลดการแข่งขันในการ เข้าโรงเรียนขนาดใหญ่พิเศษหรือโรงเรียนยอดนิยมประจำจังหวัด หรืออำเภอ และมีการบริหารจัดการงบประมาณ บุคลากร สิ่งอำนวยความสะดวกให้มีความพร้อม เพื่อให้ผู้ปกครอง และชุมชนเกิดการยอมรับ ในการเปลี่ยนแปลง อีกทั้งเป็นการลดความเหลื่อมล้ำและเพิ่มโอกาสทางการศึกษาของนักเรียน จังหวัดฉะเชิงเทรา โดยสำนักงานเขตพื้นที่การศึกษาประถมศึกษาฉะเชิงเทรา เขต1, เขต 2 และสำนักงานเขตพื้นที่การศึกษามัธยมศึกษาฉะเชิงเทรา ได้รับนโยบายจากสำนักงานคณะกรรมการการศึกษาขั้นพื้นฐาน ให้ดำเนินการวางแผนบริหารจัดการโรงเรียนคุณภาพของชุมชน และโรงเรียนมัธยมดีสี่มุมเมือง สำหรับโรงเรียน Stand Alone ในพื้นที่บริบทของจังหวัดฉะเชิงเทราไม่มีโรงเรียนประเภทนี้ ในการนี้นโยบายการ บูรณาการด้านการศึกษาของกระทรวงศึกษาธิการในจังหวัดฉะเชิงเทรา จึงมีแนวทางการดำเนินงานพัฒนาการศึกษา 2 แนวทาง คือ โรงเรียนคุณภาพของชุมชนและ โรงเรียนมัธยมดีสี่มุมเมือง

 สรุปจังหวัดฉะเชิงเทรา เสนอชื่อโรงเรียนคุณภาพของชุมชน และโรงเรียนมัธยมดีสี่มุมเมือง ตามบัญชีที่ขอรับงบประมาณ ประจำปีงบประมาณ 2565 โรงเรียนคุณภาพของชุมชน จำนวน 2 แห่งดังนี้

 1. สังกัด สพป.ฉะเชิงเทรา เขต 1 ได้แก่ โรงเรียนวัดสนามจันทร์ อำเภอบ้านโพธิ์

 2. สังกัดสพป.ฉะเชิงเทรา เขต 2 ได้แก่ โรงเรียนทุ่งสะเดาประชาสรรค์ อำเภอแปลงยาว

 **ปัญหาที่พบ** การเสนอชื่อโรงเรียนดังกล่าวเพื่อขอจัดตั้งงบประมาณประจำปีงบประมาณ 2565 ต้องพิจารณาให้เกิดความคุ้มค่า ประโยชน์สูงสุด เนื่องจากเมื่อเข้าสู่ขั้นตอนการจัดทำคำของบประมาณไปยังสำนักงบประมาณซึ่งเป็นผู้พิจารณาการจัดสรรงบประมาณให้แก่โรงเรียนที่ได้รับการเสนอชื่อ ซึ่งข้อมูลความพร้อมต่าง ๆ ความคุ้มค่าในการจัดสรรงบประมาณต้องเกิดประโยชน์สูงสุดแก่เด็กนักเรียน การวางแผนการดำเนินงานในระยะยาวในการบริหารจัดการแต่ละด้านเมื่อเป็นโรงเรียนคุณภาพของชุมชนแล้ว เพื่อให้นโยบายดังกล่าวบรรลุตามวัตถุประสงค์และเป้าหมายที่วางไว้

**ข้อเสนอแนะ** นโยบายการบูรณาการด้านการศึกษาของกระทรวงศึกษาธิการ ควรสร้างความรู้

ความเข้าใจเป้าหมายและวัตถุประสงค์ของนโยบายฯให้ผู้บริหารระดับหน่วยงานต่าง ๆ ที่ต้องปฏิบัติ และผู้รับผิดชอบการดำเนินงานในระดับพื้นที่ ในทิศทางเดียวกันเพื่อให้ได้ข้อมูลที่ถูกต้องตรงตามเป้าหมาย และวัตถุประสงค์ของนโยบาย ดังกล่าว

2.สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ

ในการขับเคลื่อนด้านโรงเรียนมัธยมดีสี่มุมเมืองโดยสำนักงานเขตพื้นที่การศึกษามัธยมศึกษาฉะเชิงเทรา ได้รับนโยบายจากสำนักงานคณะกรรมการการศึกษาขั้นพื้นฐานให้ดำเนินการวางแผนบริหารจัดการโรงเรียนมัธยมดี สี่มุมเมือง โดยมีนโยบายการบูรณาการด้านการศึกษาของกระทรวงศึกษาธิการในจังหวัดฉะเชิงเทรา คัดเลือก

โรงเรียนมัธยมดีสี่มุมเมือง จำนวน 1 แห่ง คือ โรงเรียนมัธยมสิริวัณวรี 3 ฉะเชิงเทรา อำเภอท่าตะเกียบ จังหวัดฉะเชิงเทรา สังกัดสำนักงานเขตพื้นที่การศึกษามัธยมศึกษาฉะเชิงเทรา

 **ปัญหาที่พบ** การเสนอชื่อโรงเรียนมัธยมดีสี่มุมเมือง ของสำนักงานเขตพื้นที่การศึกษามัธยมศึกษาฉะเชิงเทรา ในครั้งแรก เป็นโรงเรียนที่อยู่ในพื้นที่อำเภอเมืองฯ โดยมีเป้าหมายที่จะลดจำนวนเด็กนักเรียนที่เข้ามาเรียนในตัวเมือง หรือ ในโรงเรียนที่มีอัตราการแข่งขันสูง ต่อมาจาการวิเคราะห์ข้อมูลต่าง ๆ เพื่อให้ตรงตามวัตถุประสงค์และเป้าหมายของนโยบาย สำนักงานเขตพื้นที่การศึกษามัธยมศึกษาฉะเชิงเทรา ได้มีการจัดประชุมคณะกรรมการ และลงความเห็นให้เสนอชื่อ โรงเรียนมัธยมสิริวัณวรี 3 ซึ่งตั้งอยู่ในพื้นที่อำเภอท่าตะเกียบ มีพื้นที่จำนวนมากถึง 151 ไร่ และมีโรงเรียนขยายโอกาสทางการศึกษา อยู่รอบหลายแห่ง และเป็นการสร้างโอกาสทางการศึกษาให้แก่นักเรียนที่ขาดโอกาสจะมาเรียนในโรงเรียนที่มีคุณภาพ เช่น โรงเรียนยอดนิยมในตัวเมือง

**ข้อเสนอแนะ** นโยบายการบูรณาการด้านการศึกษาของกระทรวงศึกษาธิการ ควรสร้างความรู้

ความเข้าใจเป้าหมายและวัตถุประสงค์ของนโยบายฯให้ผู้บริหารระดับหน่วยงานต่าง ๆ ที่ต้องปฏิบัติ และผู้รับผิดชอบการดำเนินงานในระดับพื้นที่ ในทิศทางเดียวกันเพื่อให้ได้ข้อมูลที่ถูกต้องตรงตามเป้าหมาย และวัตถุประสงค์ของนโยบาย ดังกล่าว

3. สำนักงานศึกษาธิการจังหวัดและหน่วยงานทางการศึกษาทุกสังกัดที่เกี่ยวข้องมีการดำเนินการ

ในการขับเคลื่อนด้านโรงเรียนคุณภาพประจำตำบล โดยดำเนินการแจ้งสถานศึกษา สานต่อนโยบายการพัฒนาคุณภาพการจัดการศึกษาอย่างต่อเนื่อง ใน 3 ด้าน ได้แก่ ด้านโครงสร้าง ด้านการจัดการเรียนการสอน และด้านการสร้างเครือข่ายความร่วมมือกับชุมชน ดำเนินการตามนโยบายในด้านโอกาส ด้านคุณภาพ ด้านคุณธรรม (OQM Model) โดยจัดทำแผนการดำเนินงานขับเคลื่อนโรงเรียนคุณภาพประจำตำบล 2564 การจัดโครงสร้างพื้นฐานให้มีความพร้อมทางด้านกายภาพ การพัฒนาสมรรถนะศักยภาพให้มีความพร้อมในด้านสมรรถนะศักยภาพ ความสามารถในการบริหาร การลงนิเทศติดตามโรงเรียนคุณภาพประจำตำบล

 **ปัญหาที่พบ** โรงเรียนคุณภาพประจำตำบลได้รับการจัดสรรงบประมาณสนับสนุนด้านโครงสร้างพื้นฐานไม่ได้ตามที่เสนอขอและไม่เพียงพอ ขาดสื่อ วัสดุอุปกรณ์ ตรงตามความจำเป็นต้องการ ขาดการมีส่วนร่วมจากหน่วยงานภาครัฐ เอกชน ชุมชนท้องถิ่นที่ให้การส่งเสริมสนับสนุน

**ข้อเสนอแนะ** สำนักงานคณะกรรมการการศึกษาขั้นพื้นฐาน ควรจัดสรรงบประมาณให้

โรงเรียนคุณภาพประจำตำบลให้มีความพร้อมและเข้มแข็งที่จะเป็นศูนย์รวมทางวิชาการที่ช่วยเหลือโรงเรียนใกล้เคียง ควรส่งเสริมและสนับสนุนความร่วมมือจากหน่วยงานทั้งภาครัฐละเอกชน

**การตรวจราชการกรณีพิเศษ**

 จากการติดตามติดตามประเมินผลการจัดการเรียนการสอนและการดำเนินการตามมาตรการ

ป้องกันในสถานการณ์แพร่ระบาดของโรคติดเชื้อไวรัสโคโรนา2019 (Covid–19) ภาคเรียนที่2/2563 (เดือนกุมภาพันธ์ 2564 –9 เมษายน 2564) ยังไม่พบสถานการณ์แพร่ระบาดในจังหวัดฉะเชิงเทรา และไม่พบกลุ่มเสี่ยงหรือผู้ติดเชื้อในสถานศึกษาและจากการลงพื้นที่สุ่มตรวจเยี่ยมสถานศึกษา พบว่าสถานศึกษา ได้ดำเนินการจัดการเรียนสอนตามมาตรการของกระทรวงสาธารณสุขอย่างเคร่งครัด โดยโรงเรียน ในกลุ่มเป้าหมายส่วนใหญ่กำหนดให้มีผู้เรียนห้องละไม่เกิน 25 คนต่อห้อง เพื่อบริหารจัดการเรื่องการเว้นระยะห่างของพื้นที่ในโรงเรียน ประกอบกับความเข้มงวดในมาตรการอื่นๆ ทั้งการตั้งจุดวัดอุณหภูมิและจุดบริการเจล แอลกอฮอล์ ที่สำหรับล้างมือ การสวมใส่แมสตลอดเวลา ได้รับการดูแลและติดตามทั้งที่โรงเรียนและที่บ้าน โดยได้รับความร่วมมือกับผู้ปกครอง ในการเอาใจใส่ดูแลบุตรหลาน สำหรับการเรียนออนไลน์ก็ได้รับฟังเสียงสะท้อนทั้งสองด้าน เกี่ยวกับความแตกต่างระหว่างการเรียนในห้องเรียนและการเรียนออนไลน์ ซึ่งส่วนใหญ่ให้ความเห็นว่าการสอนในห้องเรียนปกตินักเรียนจะได้รับความรู้เต็มที่กว่าการเรียนออนไลน์